Dutty Dior (27) er død: – I sjokk, sorg og helt tomme for ord
Artisten Kristoffer Castin Åman, kjent under artistnavnet Dutty Dior, døde lørdag.  Det bekrefter daglig leder Leif O. Ribe i plateselskapet Warner Music: – Vi kan bekrefte at Kristoffer Castin Åman (Dutty Dior) har gått bort. Våre tanker er hos hans familie og nærmeste, skriver han i en SMS til VG. 27-åringen var en av Norges største rappere. «Et unikum», beskriver Stig Brenner ham som.  – Alle i SDKT er i sjokk, i sorg og helt tomme for ord. Vi trenger tid, fred og ro for å bearbeide det som har skjedd, skriver artistens management, SDKT, på Instagram søndag kveld. De ber samtidig om at rykter og spekulasjoner unngås. – Vår verden blir aldri helt den samme igjen, melder managementet. SDKTs post ble raskt repostet på Karpes Instagram-story. Dutty Dior fikk sitt store gjennombrudd i 2019, da han slapp låten «Hallo» sammen med artisten Isah. Samme år vant de P3 Gull-prisen for «Årets låt» – og ble nominert til Spellemannprisen i samme kategori.  Låten har over 33 millioner avspillinger på Spotify og er en av de største norske og norskspråklige hitene i nyere tid. Siden 2019 har Åman samarbeidet med en rekke andre store norske artister, som Karpe, Arif, Nils Bech og Stig Brenner. – Du var et unikum blant oss, og jeg la raskt merke til din vakre måte å skrive tekster på og hvordan du formidlet følelser som ingen andre, skriver sistnevnte på Instagram. Videre skriver Stig Brenner at han gjennom turneen de gjorde sammen i 2019 lærte hverandre å kjenne. – Du inspirte meg så mye og vil fortsette å gjøre det det i lang tid fremover. For selv om du ikke er fysisk blant oss lenger, vil stemmen din og sjelden din aldri forlate oss, fortsetter han. Til sommeren skulle Åman spille på hiphop-festivalen Kadetten i Sandvika.  Silje Borgan, i managementet Little Big Sister, skriver i en sms til VG: – Dutty var en helt unik artist – en enestående låtskriver, ekstremt musikalsk og med en helt egen nesten overjordisk karisma både i rommet og på scenen. En jeg alltid har gledet meg å høre fra og høre på. Jeg kan ikke tro det. «Hvil i fred kompis» I sosiale medier har også mange andre i musikkbransjen delt poster for å hedre 27-åringen.  Før dødsfallet ble kjent delte artist Chris Abolade «Hvil i fred kompis» på Instagram-story, mens skuespiller og artist Filip Bargee skriver «Elsker deg bror. For alltid.» Begge har gitt ut låter sammen med Åman.  David Mokel skriver «tusen takk for kunsten du lagde» og har lagt ved Åmans låt «himmelen åpner seg».  Under Instagram-innlegget til YLTV, en kanal for skandinavisk rap og rnb, har en rekke kjente musikkprofiler og programledere uttrykt støtte.  Blant dem er Leo Ajkic, Christine Dancke og Arianrhod Engebø: Også plateselskapet Warner Music har lagt ut et innlegg på Instagram, og skriver:  «Hvil i fred kjære Kristoffer. Våre tanker er hos hans familie og nærmeste. Takk for minnene og musikken». «Ufattelig. Det vakreste som har berørt norsk musikk det siste tiåret», skriver rapperen Benedicte Izabell Ekeland, bedre kjent bak artistnavnet Izabell, på sin Instagram-story. Management-selskapet Nora Collective skriver at flere i deres selskap – både artister, produsenter og andre i kulissene – har mistet «en venn» og en av de «mest inspirerende og interessante artistene i landet». 
Artist Kristoffer Castin Åman, kjent som Dutty Dior, døde lørdag Han var en av Norges største rappere og fikk sitt gjennombrudd med låten «Hallo» i 2019 Samme året vant han P3 Gull-prisen for «Årets låt» og ble nominert til Spellemannprisen Åman hadde samarbeidet med flere norske artister, som Karpe, Stig Brenner og Arif,.  Mange kjente musikkprofiler har uttrykt støtte og sorg i sosiale medier